  Майя Бывальцева 25-27 куарусёнэ Пермь шаерысь Коми-Пермяк округысь Кудымкарын Удмурт лулчеберетъя нуналъёс улсын ортчем ужрадъёсы 800 пала адями вуылӥз. Со сярысь ивортодэтъя «Удмуртия» агентстволы Кудымкарысь Лулчеберт но мерлык ӵектосъёслы юрттонъя «АРТкад» центрысь ӧнерчи Марина Белавина вераз.  Удмурт лулчебертъя нуналъёс улсын Удмуртиысь делегация ньыль концерт, мастер-классъёс, адӟытонъёс, туала вакчи киноез возьматонъёс, котырес ӝӧк сьӧрын пумиськонъёс ортчытӥз. Ваньмыз туж умой ортчиз, туж кужмо команда – ми туала удмурт калык культураысь тужгес но яркытсэ люкамы Марина Белавина, Кудымкарысь Лулчеберт но мерлык ӵектосъёслы юрттонъя «АРТкад» центрысь ӧнерчиПӧртэмлыко удмурт крезьгуро культураен «Айкай» театр, «Птица тылобурдо» группа, Post-dukes ӵектос, Катерина Кенjали, финн-угор шаман орекстр тодматӥзы. Кырӟан-эктонъёс вискын Надежда Касаткина, Дари Лели (Urban Udmurt лагере ветлэм пиналъёсын ӵош ужаса) но Полина Кубиста дизайнеръёс дӥськут коллекциоссэс возьматӥзы. Туризмъя но йӧскалык киужъёсъя центрысь ӧнерчиос но мукет кибашлыос мастер-классъёс ортчытӥзы. Кудымкаырн улӥсьёслы «Ибыр Весь» мастерскойысь Ирина Кондратьевалэн кортлэсь арбериос вылэ пужы пуктонъя дышетонэз туж кельшиз. Туж тунсыко мастер-класс, ваньзы куанӥзы, эшшо потэ на, выльысь возьмало! Ӵыдонтэм мастер-класс сётӥз Эграысь Эшъяськон юртысь Надежда Касаткина – басма вылэ куар пужыос пуктон, экопринт, туж усто мастер-класс! Марина Белавина, Кудымкарысь Лулчеберт но мерлык ӵектосъёслы юрттонъя «АРТкад» центрысь ӧнерчиОзьы ик Туризмъя но киужъёсъя йӧскалык центр вашкала дӥськутъёсты возьматӥз, чеберлыко киуждъёсын адӟытон-вузкарон радъяз, удмурт сиён-юонъёсын утялтӥз. Со сяна, «Удмуртия» книгапоттонни но «Кузебай» книга лавка асьсэ ужъёсынызы тодматӥзы. Удмурт лулчебертъя нуналъёс улсын ужъя пумиськон-кенешонъёс но ортчизы. Озьы, удмурт азьветлӥсьёс Дарали Лели, Ксения Широбокова, Полина Кубиста но мукетъёсыз йӧскалык лулчеберетэн герӟаськем ӵектосъёсынызы тодматӥзы. Турзим удысысь онерчиосын, мер огазеяськонъёслэн кивалтӥсьёсынызы, администрациослэн ыстэм муртъёсынызы туризм удысын валче ужан луонлыкъёс сярысь вераськизы. Милям валаммы потӥз, Ижкар, Пермь, Кудымкар сяна, кыӵе интыос вань милям но, тӥляд но – гуртъёс, этногуртъёс, тӥни со милемлы тунсыко вал: кызьы отчы вуыны, кӧня адямиез пумитаны быгатозы, кин дораз лэзе, кин уг лэзьы, кызьы со радъяське, туризмлэн кыӵе ӧръёсыз вань – этнографической, событийной, экотуръёс, пыдын ветлон туръёс. Вераськимы шуг-секытъёс сярысь, кызьы соосты сэрттыны-пертчыны. Туж пайдаё кенешимы Марина Белавина, Кудымкарысь Лулчеберт но мерлык ӵектосъёслы юрттонъя «АРТкад» центрысь ӧнерчиУдмурт кун университетысь профессор, истори тодосъя кандидат Елизавета Черных вань мылкыд карисьёс понна удмуртъёслэн но коми-пермякъёслэн огъя выжыоссы сярысь лекция ортчытӥз. Эшшо толэзь ӵоже Кудымкарын творчествоя «Ижкар» огазеяськонлэн кык адӟытонъёсыз ужалозы на: «АРТкад» центрын - «Коллё ву» но Драмая коми-пермяк театрын - «Ижкар».  Марина Белавиналэн верамезъя, удмурт лулчеберетэн таӵе паськыт тодматонъёс Кудымкарын ӧз на радъяськылэ вал. Туала эпидемиологи югдурен сэрен сюбегатонъёс ӧй ке луысалзы, ужрадъёсы тросгес адями пыриськысал. Радъясьёс ужрадъёсты «АРТкад» центрлэн мерлыко вотэсысь бамаз но возьматӥзы.  Нош табере коми-пермякъёс Ижкаре лыктыны дасясько, пумиськонъёс шуркынмонэ ортчозы шуыса чаклало. Озьы ик куинь нунал луоз – удмуртарня, кӧснунал, арнянунал, ужрадэз ортчытон инты – Эшъяськон юрт. Табере милемлы асьмелэсь культурамес сыӵе ик вылӥын возьматоно, кызьы лэсьтӥз удмурт делегация! Марина Белавина, Кудымкарысь Лулчеберт но мерлык ӵектосъёслы юрттонъя «АРТкад» центрысь ӧнерчиТодэ вайытом, азьвылгес Балезино ёросысь Юнда гуртысь «Азвесь крезь» ансамбль Выборгын ӧжыт лыдъем финн-угор но самодий калыкъёслэн лулчеберет творчествозыя VI огъяросси фестивале пыриськиз.  Тегъёс: Лулчеберет Туризм Удмуртия Пермь удмуртъёс крезьгур кибашлыос 100ар  